*Alexandra – Emilia Bucur*

**câte trepte. întrebări. poate răspunsuri despre etaje**

De la capăt,

zici,

știai că urmează mii de trepte

alunecoase / cu gheață dedesubt /

pline cu pământ alunecos,

înșirate

aleatoriu,

găsite dispersat,

doar numărate pe etaje dar parcă nu dau oricum răspunsul ecuației balansat.

Mai e doar puțin. O să se facă revizie.

Pereții camerei din pahar ca un cub de gheață

sunt clătiți când se spală paharul,

curg dacă se răstoarnă paharul

și asta face ca spațiile interstelare sau cele mici spațiale din cameră

să plutească ca în baloane de săpun spre ușă

pe unde pleacă din cameră.

Zici,

mai adaugi câteva obiecte să atârne mai greu camera

cât geamul e deschis,

dar camera se va defragmenta pixel cu pixel,

secvență cu secvență

ca o păpădie scuturată ce se împrăștie în fiecare secundă pe fiecare milimetru secundă. De rezervă a mai rămas

o cameră nelocuită.